Finalitzats els treballs de restauració del teló del Círculo Católico “San Roque”
2025-07-24

En abril de 2024, amb tota la il·lusió i amb les ganes de recuperar una verdadera obra d’art del patrimoni burjassoter, s’iniciaven les tasques de restauració del teló del Círculo Católico “San Roque”. Una restauració que ha sigut possible gràcies al suport i la col·laboració de l’Ajuntament de Burjassot que, representat per l’alcalde, Rafa García, signava un conveni amb el Círculo Católico amb el qual es comprometia a finançar les activitats necessàries per a la restauració i conservació del teló, per un import de 69.478,28 euros.

La restauració d’esta obra d’art, titulada “Pati de Sant Roc” és una realitat i el teló ja llueïx en el pati de butaques del Teatre del Círculo Católic, situat en el carrer Cervantes, 15.

En la vesprada del dijous 29 de maig, el teixit social i associatiu va tindre el privilegi de poder contemplar esta restauració que ha suposat engrandir, un poc més, el patrimoni cultural de Burjassot. Un acte al qual va assistir l’alcalde, Rafa García, diferents components de la Corporació Municipal, membres del Círculo Católico i de la Universitat Politècnica de València, així com el net del pintor, que va donar les gràcies d’una manera molt especial a totes les persones que han fet possible que la restauració siga una realitat i que el llegat del seu iaio puga tornar a contemplar-se d’una manera sublim.

L’equip de treball que ha dut a terme la restauració, amb personal de l’Institut Universitari de Restauració del Patrimoni, entitat d’investigació de la UPV, ha estat dirigit i coordinat, des de l’àrea de restauració tèxtil, per la dra. Sofía Vicente Palomino. La coordinació d’anàlisi de materials ha estat a càrrec de Dolores Julia Yusá Marco i les tècniques de restauració han sigut Ana Carrión Roger, Laura Pardo Medina, Eva Montesinos Ferrandis i Emilia López Martín.

El teló del Círculo Católico San Roque és una rellevant obra pictòrica amb més d’un segle d’història, de Francisco Rodríguez Cabanes, conegut com “El Pintoret”. L’artista va rebre l’encàrrec de part del Círculo Católico amb motiu de la inauguració del teatre, a principis del segle XX. Este teló teatral és un document que parla de l’esdevindre històric de Burjassot, dels canvis socials, dels moviments artístics i dels seus autors, de tècniques ja en desús i de materials d’origen natural que es van utilitzar antany. En este cas, a més, va participar en l’època daurada del teatre, principal exponent de la cultura i entreteniment popular i, que per l’evolució sociocultural i tecnològica, és un dels pocs que es conserven hui dia.

El procés de restauració del teló ha passat per diferents fases, iniciant-se amb el diagnòstic de les anàlisis per a establir la metodologia i materials de restauració. Després, es va procedir a la neteja mitjançant aspiració, a la consolidació i neteja fisicoquímica dels estrats pictòrics així com l’estabilització del suport tèxtil. Finalment, es va realitzar la reintegració cromàtica per a afavorir la lectura correcta de l’obra.